L-Awstralja se tieħu l-kontroll tan-Nofsinhar fit-tfittxija għall-ajruplan tal-Malaysan Airlines li ilu ‘l fuq minn gimgħa nieqes, bħala sforz internazzjonali biex jissolva l-misteru tal-għajbien tiegħu. Il-Prim Ministru Awstraljan Tony Abbott qal li kien qed jagħmel dan wara t-talba tal-Malażja biex jiżdiedu aktar riżorsi għat-tfittxija. Sadanittant aktar kmieni sar magħruf li l-ajruplan dam itir għal seba’ sigħat wara li ntfiet is-sistema tar-radar. L-investigaturi qed jgħidu li hemm indikazzjonijiet li l-ajruplan flok kompla jtir lejn it-Tramuntana dar lejn il-Punent. Qed jingħad ukoll l-bdot tal-ajruplan bagħat messaġġi għall-għajnuna. S’issa t-tfittxija għall-ajruplan li fuqu kien hemm 239 persuna li 12 minnhom kienu membri tal-ekwipaġġ kienet qed issir fuq il-baħar biss minn 43 vapur u 58 ajruplan iżda issa t-tfittxija twessgħet anke għal fuq l-art li tinvolvi territorju mifrux fuq 11-il pajjiż differenti. Jagħtu sehemhom fit-tfittxija hemm 25 pajjiż. L-awtoritajiet tal-Malasja li qed jistħarrġu l-għibien tal-ajruplan tal-Malaysia Airlines qed jibnu r-“ritratt” tal-bdot Zaharie Ahmad Shah li b’dak li kiteb fuq Facebook u YouTube juri li huwa bniedem li għandu ħerqa kbira għall-avjazzjoni, imidd idejh biex isewwi l-affarijiet u li jagħti appoġġ lill-oppoizzjoni tal-pajjiż. Nhar il-Ġimgħa, il-pulizija għamlet tfittxija fid-dar ta’ Zaharie u tal-co-pilot Fariq Abdul Hamid wara li l-Prim Ministru Najib Razak ħabbar li jidher li l-ajruplan intenzjonalment bidel ir-rotta meta kien fi triqtu lejn Beijing. Il-pulzija tkellmet mal-familjarji ta’ Zaharie  u  qalet li la l-bdot u anqas sieħbu ma talbu biex dakinhar jaħdmu flimkien. It-titjira MH 370 tilfet kuntatt u sparixxiet minn fuq ir-radar inqas minn siegħa wara li telqet minn Kuala Lumpur b’Zaharie, ta’ 52 sena, fil-kmand. Il-pulizija qed jistħarrġu x’konnessjoni seta’ kien hemm mal-fatt li tmien siegħat qabel, il-qorti tal-appell tal-Malasja tat sentenza ta’ ħames snin ħabs lill-mexxej tal-opożizzjoni Anwar Ibrahim, li Zaharie jappoġġa, wara li fl-2012 huwa ma kienx instab ħati ta’ sodomija. Osservaturi jgħidu li minkejja l-ħsibijiet ta’ terroriżmu, il-Malasja m’għandiex storja ta’ vjolenza politika ta’ dik in-natura. Fuq kollox Zaharie anqas biss kien xi wieħed “minn ta’ ġewwa” ta’ Anwar u fil-partit tal-Poplu għall-Ġustizzja m’hemmx fergħa estremista leminija. Zaharie daħal mal-Malaysian Airline System fl-1981 wara li tħarreġ għal sentejn f’Manila u minn dak inhar tar għal 18,365 siegħat. Huwa ffissat fuq l-ajruplan Boeing 777-200, tant li bena flight simulator b’sitt screens  fid-dar fejn jgħix f’komunità ta’ livell għoli. Zaharie, missier ta’ tlett itfal, iħobb isajjar u saħansitra tella’ videos fuq You Tube juri kif għandhom isiru ċerti tiswijiet.